Man doodgesteek in Pta-hospitaalArgieffoto ŉ Man is doodgesteek in ŉ dokter se spreekkamer in die Louis Pasteur-hospitaal in Pretoria. Konst. Tumisang Moloto, woordvoerder van die polisie, het gesê die voorval het Donderdag plaasgevind. “Volgens die inligting tot ons beskikking word beweer die man was in die dokter se spreekkamer toe ŉ man (23) hom aangeval en met ŉ mes gesteek het. Die slagoffer was glo alleen in die spreekkamer ten tyde van die voorval en is verskeie kere gesteek,” het Moloto gesê. Die voorval het omstreeks 13:00 plaasgevind. “Die verdagte is gevolglik ontwapen deur sekuriteitswagte en op die toneel in hegtenis geneem,” het Moloto gesê. Die motief vir die moord is steeds onbekend. ŉ Saak van moord is aanhangig gemaak en die verdagte sal binnekort in die Atteridgeville-landdroshof verskyn.